РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/379-14

18. децембар 2014. године

Б е о г р а д

**З А П И С Н И К**

**СА 14. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 13. НОВЕМБРА 2014. ГОДИНЕ**

 Седница је почела у 12 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Злата Ђерић, Сузана Шарац, Слободан Перић, Дубравка Филиповски, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Олена Папуга и Елвира Ковач, чланови Одбора.

 Седници нису присуствовали чланови Одбора: Миланка Јевтовић Вукојичић, Биљана Хасановић Кораћ и Сулејман Угљанин.

 Седници су присуствовали заменици чланова Одбора: Виолета Лутовац и Шаип Камбери.

 Седници је присуствовао Риза Халими, народни посланик.

 Седници су присуствовали и: Иван Бошњак, државни секретар у Министарству државне управе и локалне самоуправе, Нина Фира, биши саветник у Сектору за људска и мањинска права, регистре и матичне књиге, Иван Шебек, заменик председника РИК, Вељко Одаловић, заменик секретара РИК.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Анализа избора за националне савете националних мањина;
2. Разно.

 Чланови Одбора су једногласно ПРИХВАТИЛИ предложени Дневни ред.

 Пре преласка на рад по утврђеном дневном реду, чланови Одбора су усвојили записник са Девете седнице Одбора.

 **ПРВА ТАЧКА ДНЕВНОГ РЕДА:** Анализа избора за националне савете националних мањина

 **Председник Одбора** је констатовао да су избори за националне савете националних мањина одржани 26. октобра 2014. године, као и да су на појединим бирачким местима избори поновљени. Републичка изборна комисија је саопштила коначне резултате, а Одбор за људска и мањинска права и равноправност полова, као матични одбор, ће на данашњој седници бити упознат са анализом избора.

 **Иван Шебек** је у име Републичке изборне комисије изразио мишљење да су избори спроведени на најбољи могући начин. Он је изнео податке да су непосредни избори 26. октобра 2014. године спроведени на укупно 881. бирачком месту на територији Републике Србије. Због неправилности у поступку спровођења гласања, гласање је 2. новембра 2014. године поновљено на четири бирачка места и то на једном бирачком месту у општини Бујановац за избор чланова Националног савета албанске националне мањине и на три бирачка места у општини Тутин за избор чланова Националног савета бошњачке националне мањине.

 Дана 26. октобра 2014. године одржани су избори за чланове 20 националних савета националних мањина, и то за 17 савета су одржани непосредни избори, а за три савета избори су одржани путем електорске скупштине и то за хрватски, црногорски и македонски. За непосредне изборе поднете су укупно 84 изборне листе кандидата за чланове националних савета националних мањина. Републичка изборна комисија је прогласила 82 изборне листе, док је одбијено проглашење две изборне листе, и то једна египатска и једна румунска изборна листа.

 Најважнији акти које је Републичка изборна комисија донела у циљу спровођења избора су: Упутство за спровођење непосредних избора за чланове националних савета националних мањина, Упутство за спровођење гласања на непосредним изборима за чланове националних савета националних мањина на територији Аутономне покрајине Косово и Метохија, Упутство за спровођење електорске скупштине за избор чланова националних савета националних мањина, Правила о раду бирачких одбора за спровођење непосредних избора за чланове националних савета националних мањина, Одлуку о обрасцима за подношење изборне листе кандидата за чланове националних савета националних мањина, Одлуку о обрасцима за спровођење изборних радњи у поступку, како непосредних избора за чланове националних савета националних мањина, тако и избора путем електорске скупштине.

 Током целог изборног процеса, Републичкој изборној комисији поднето је укупно 40 приговора. Што се тиче самих избора 26. октобра 2014. године, поднета су 33 приговора од којих је Републичка изборна комисија усвојила пет приговора и тим поводом поништила гласање на четири бирачка места и то на једном бирачком месту у општини Бујановац и на три бирачка места у општини Тутин. На ова четири изборна места гласање је поновљено 2. новембра 2014. Поводом поновљеног гласања поднет је један приговор који је РИК одбила као неоснован.

 Републичка изборна комисија је резултате избора за чланове 15 националних савета утврдила у законском року 29. октобра 2014. године, на основу којих је доделила мандате чланова националних савета 31. октобра 2014. Што се тиче националних савета албанске и бошњачке националне мањине, имајући у виду да су ти избори поновљени 2. новембра, Републичка изборна комисија је резултате ових избора утврдила 4. новембра и мандате доделила 7. новембра 2014. године.

 У погледу трошкова спроведених непосредних избора указао је да у овом тренутку још не може да говори о укупним трошковима, јер РИК још увек није у могућности да општинама и градовима уплати средства јер Управа за трезор и даље одбија захтев да се отворе посебни рачуни општина и градова за пренос средстава.

 Такође је изнео податак да је Влада Републике Србије Републичкој изборној комисији за спровођење избора одобрила укупна средства у износу од 109.638. 800,00 динара из текуће буџетске резерве. Коначни трошковник ће се знати након добијања извештаја од општина и градова.

 Што се тиче посматрача, Републичка изборна комисија је одобрила праћење непосредних избора домаћим и страним посматрачима. За стране посматраче, издато је укупно десет овлашћења, од којих су осам за амбасаде, једно за међународну организацију (Мисија ОЕБС у Србији) и једно за Делегацију Европске Уније у Србији - укупно 48 страних посматрача.За домаће посматраче издата су овлашћења за 13 удружења - укупно 414 домаћих посматрача.

У погледу излазности, од укупног броја уписаних бирача, гласало је:

* за албанску националну мањину: 39.85 %,
* за ашкалијску националну мањину: 33.33 %,
* за бошњачку националну мањину: 35.90 %,
* за бугарску националну мањину: 66.62 %,
* за буњевачку националну мањину: 37.59 %,
* за влашку националну мањину: 32.06 %,
* за грчку националну мањину: 64.66 %,
* за египћанску националну мањину: 26.48 %,
* за мађарску националну мањину: 40.60 %,
* за немачку националну мањину: 47.81 %,
* за ромску националну мањину: 28.37 %,
* за румунску националну мањину: 41.61 %,
* за русинску националну мањину: 40.10%,
* за словачку националну мањину: 31.03%,
* за словеначку националну мањину: 40.95 %,
* за украјинску националну мањину: 44.39 %,
* за чешку националну мањину: 51.06 %.

 Укупно је гласало 37,63% за свих 17 националних мањина.

 **Иван Бошњак** је у име Министарства државне управе и локалне самоуправе истакао добру сарадњу са Републичком изборном комисијом, као и захвалност Народној скупштини на томе што су се електорске скупштине одржале у згради Народне скупштине. Све примедбе током изборног и предизборног процеса трудиће се да са новоизбраним представницима националних мањина којима ће мандати бити потврђени на конститутивним седницама, буду отклоњене до следећих избора. Локалне самоуправе су свој део посла обавиле у свакодневној сарадњи са њиховом стручном службом, трудили се да ажурно одговоре на сва питања и дају неопходна упутства. Ресорни министар је донео привремени пословник за конститутивну седницу и изашли су у сусрет томе да се оне одрже на локацијама где су то национални савети желели. Нада се да ће и овај конститутивни процес протећи без већих проблема.

 **Вељко Одаловић** је навео да су стечена велика искуства у овом процесу, а да се он може и додатно унапредити и да ће се на томе даље радити. Указао је на важност следеће фазе, а то је конституисање националних савета како би се могла реализовати суштина закона. Сматра да се овакав начин формирања бирачких одбора показао добрим, без обзира на мање примедбе, а о томе говори и чињеница да је од 881 бирачких места понављања било на само четири. На изборима се остварило оно што је и био циљ, а то је да за све листе важе иста правила и сви су на једнак начин третирани. Указао је и на ангажовање запослених из службе Народне скупштине који су дали значајан допринос да се у административном смислу процес избора ефикасно спроведе.

 **Аида Ћоровић** је истакла добру сарадњу коју су чланови Одбора имали са представницима Министарства и Републичке изборне комисије, као и наду да ће се та сарадња још више интензивирати у наредном периоду. Она сматра да о изборима за националне савете не треба да причамо само пред изборе, као што је то до сада био случај, већ о наредним изборима треба да почнемо да причамо већ данас. Указала је да на је на терену могла да види напредак у погледу организовања избора у односу на претходне. Оно што је отворило неке проблеме јесте сам законодавни оквир који је створио могућности различитих тумачења, недоследности и проблема. Замолила је да се размотри идеја да се формира радна група коју би чинили експерти, професори који се баве уставним правом, невладине организације, Заштитник грађана, како би се у догледно време размотриле даље измене законодавног оквира. Истакла је да Одбор треба да има значајну улогу у погледу мониторинга након конституисања националних савета. Сматра да су млади људи недовољно информисани о улози и надлежностима националних савета. Такође је истакла да интеграција мањина значајно доприноси томе да Србија постане озбиљно интеркултурално грађанско друштво где ће се вредности националних мањина преплитати и дати свој допринос остварењу овог циља.

 **Љибушка Лакатош** сматра да су ови избори у односу на претходне спроведени на значајно вишем нивоу. Пренела је искуство из Старе Пазове и проблеме у вези посебног бирачког списка, јер поједини припадници словачке националне мањине који су били уписани пре четири године у посебан бирачки списак, сада нису имали право да гласају, а нису добили ни позив. Ради се о 30 до 40 људи. Зато је апеловала да се посебан бирачки списак провери и ажурира.

 **Иван Бошњак** је подржао став Аиде Ћоровић и истакао да је у Министарству планирано да се одржи састанак у форми неке врсте радне групе, да се крене са анализом искустава из ових избора, примедбама и конкретним замеркама као што је она на коју је указала Љибушка Лакатош и да се размотре разлози због којих је до тога дошло. Подсетио је да по важећем закону не постоји аутоматизам када је реч о посебном бирачком списку у случају промене адресе, као што је то случај са јединственим бирачким списком и да би за такав аутоматизам било потребно изменити Закон. При томе треба водити рачуна о оном што је рекао Заштитник грађана, као и Повереник за информације од јавног значаја и заштиту података о личности.

 **Олена Папуга** је задовољна изборним процесом, али желела је да искаже нека лична искуства. Сматра да Радио-телевизија Србије није довољно времена посветила томе да се људи најпре упишу у посебан бирачки списак, а онда и изађу на изборе. То није био случај са Радио-телевизијом Војводине. Такође је указала на неажурирање посебног бирачког списка и проблеме проузроковане променом адресе, што је био и њен случај. Има податке од 82 људи који су јој се обратили да нису могли да гласају. Било је оних који су се последњих дана уписали у бирачки списак, али нису добили обавештење и нису могли да гласају јер их није било у бирачком списку. Похвалила је рад Републичке изборне комисије јер су од њих добијали сва потребна обавештења. Позвала је Републичку изборну комисију да се уради све што је неопходно како би људи који су радили на бирачким местима добили накнаду која им припада.

 **Шаип Камбери** истиче да су задовољни радом Републичке изборне комисије, али да велики број Албанаца није могао да гласа (око 1000 грађана). Такође истиче да су поједини бирачи провером на сајту Министарства утврдили да су уписани у посебан бирачки списак, али на терену нису били уписани и нису могли да гласају. Одређени број бирача није добио обавештење о дану и месту гласања, па нису ни изашли на гласање. Монопол који Закон даје локалним самоуправама довео је до тога да странке које су на власти у локалној самоуправи су то покушале да искористе. Било је покушаја и од стране одређених државних институција да се тај монопол сачува, али је Републичка изборна комисија деловала ефикасно. Такође је указао на финансијске проблеме које имају поједине националне мањине, а што треба да се реши новим законским изменама.

 **Слободан Перић** такође истиче да је било добрих ствари, али и проблема на терену. Сматра да је постојао проблем информисања у средствима јавног информисања. Затим, нису сви бирачи били унети у бирачке спискове, иако је провером на сајту стајало да су уписани. Сматра да је Законом требало утврдити да ако листа нема кандидата за члана бирачког одбора, тек онда то могу бити друга лица. Пошто то није Законом дефинисано, комисије на бирачким местима су формирале локалне самоуправе и оне су могле да одлуче да нигде не буду чланови листа које су се кандидовале. Навео је пример да је његова листа имала чланове на само два бирачка места. То мора да се измени за наредне изборе јер политици није место у изборима за националне савете. Истакао је да су многи ове изборе доживљавали као да се ради о парламентарним или локалним изборима. За влашки национални савет одређене групе нису ни изашле, већ су бојкотовали изборе, јер нису хтели да учествују у изборима у којима се политика меша у изборе за националне савете националних мањина.

 **Владица Димитров** је истакао да му је неприхватљиво да и у наредним изборима постоји исти механизам за спровођење избора. Подсетио је да се на ранијој седници Одбора говорило о томе да састав бирачког одбора, тамо где је то могуће, буде промењен. Он је поднео два приговора на састав бирачких одбора, али је добио одговор да је један приговор превремен, а други неблаговремен. Генерално сматра да је чињеница да су ови избори спроведени много боље него прошли, али не смемо да закључимо да није било никаквих неправилности или да су биле минималне зато што није било инцидената. Сва власт је била дата начелницима општинских управа који су одређивали састав бирачких одбора по сопственом нахођењу, без икакве контроле. Све партије које су биле на локалу на власти су максимално искористиле тај положај. Жалио се Републичкој изборној комисији да су у бирачким одборима били заступљени запослени у јавном сектору који нису били довољно стручни за тај посао, а координатор Републичке изборне комисије није на то реаговао иако је имао ту могућност. Позив за гласање није свима достављен, нарочито у селима. Он сматра да је његова улога у Одбору управо да се утиче на промене Закона који је у једном сегменту био недоречен и да критички прихватимо да један део избора није био одрађен како је требао да буде, како би се у наредном периоду то променило.

 **Елвира Ковач** је истакла да је добро што су позиви достављени на језицима националних мањина, али да није добро то што позиви негде нису уопште стигли. Било је случајева да су људи долазили да гласају, али су утврдили да нису уписани. Истиче да је процена да око 2-3 хиљаде Мађара није могло да гласа јер нису били уписани у бирачки списак. У погледу излазности, већа је излазност била у оквиру националних заједница које су бројчано мање. Сматра да није лоша излазност када је реч о Мађарима, али било би боље да је била и већа. Такође је истакла недовољно информисање о изборима на јавном сервису. Измене и допуне или доношење новог закона је важно питање, а о томе је говорила и министарка и најавила да ће се то догодити чим се формирају национални савети. Сви они који се баве овом темом, треба да заједно раде на томе да грађани буду свеснији, да се што више њих упише у посебан бирачки списак и да се тај списак ажурира на прави начин.

 **Дубравка Филиповски** је такође истакла да су ови избори боље организовани него претходни, али да је Одбор у оквиру контролне функције обавезан да надзире извршну власт како би се наведени проблеми решили до следећих избора. Ажурирање бирачких спискова је константан дугогодишњи проблем и код републичких и локалних избора, а не само код ових избора. Зато предлаже да се организује јавно слушање на коме би се иницирало умрежавање полиције и службе матичара и како би се код Министарства државне управе и локалне самоуправе покренуо пројекат за решавање овог проблема.

 **Вељко Одаловић** је одговорио на неколико постављених питања, уз констатацију да је реч о комплексним изборима, за листе се гласало у различитим градовима и на више бирачких места. Изнео је податке о броју бирачких места, нпр. за албанску националну мањину се гласало на 100 места, за бугарску на 143 места, за бошњачку на 267, за ашкалијску на 52 места, за буњевачку на 177 места итд. Тиме је желео да образложи зашто је састав бирачких одбора морао да буде конципиран на неком критеријуму. Иако разуме захтев за проширеним саставом, морало је да се нађе решење које је најмање проблематично. Такође је истакао да је било случајева да је у 10 дана накнадног уписа било и злоупотреба и да је било случајева да су се уписивали и они који нису припадници националних мањина. Сматра да је овде било корисних предлога и да о томе треба даље да разговарамо.

 **Владица Димитров** је још једном указао на проблеме у Димитровграду где је од укупног броја бирача гласало 45%. Пре избора је истицао да ће бити проблема у погледу састава бирачког одбора и знао је да ће бирачки одбор да буде делегиран од стране једне листе. Такође, у саставу бирачког одбора нису били људи који су имали искуство у том послу. Тада је било речено да ће координатори, тамо где је то могуће, реаговати како би се обезбедила бар приближно равномерна заступљеност свих изборних листа у бирачким одборима. У Димитровграду је то било могуће, али координатори то нису урадили. Лоше је то што су на овај начин избори исполитизовани, а то је био случај и са ранијим изборима. Због тога сматра да ће за наредне изборе ово питање морати да се законски регулише.

 **Иван Шебек** је у погледу састава бирачког одбора одговорио да је важно то што није било већих неправилности од стране чланова бирачког одбора и подсетио да су за њих прописане строге санкције ако поступају незаконито и чине прекршаје. Такође је подсетио да су све листе имале могућност да поставе своје посматраче, али оне то право нису користиле.

 **Слободан Перић** такође сматра да треба да буде другачије на наредним изборима. Поводом проблема да се поједини бирачи нису нашли у бирачком списку навео је да је Републичка изборна комисија давала одговор да је разлог за то код Министарства државне управе и локалне самоуправе. Сматра да је грешка Министарства што је прописала кратке рокове за упис.

 **Риза Халими** је истакао да се основне примедбе односе на Министарство државне управе и локалне самоуправе, а не на Републичку изборну комисију. Такође се сложио да је потребно законом или подзаконским актом регулисати питања која су се показала проблематичним, као што је питање састава бирачких одбора и сматра да је једино могуће решење које важи са парламентарне изборе. Мисли да је важећим решењима начелнику остављена превелика снага, имајући у виду да он представља одређену политичку структуру локалне власти. Навео је проблем бирачког списка у Прешеву који датира од пре четири године када локална власт није хтела да сачини посебан бирачки списак за те прве изборе, па се то пренело на ове изборе. Дешавало се да су бирачи пребачени у сасвим друга бирачка места и у другу месну заједницу. Поставио је питање да ли је у ове четири године уопште било ажурирања посебног бирачког списка и какво је то ажурирање било ако је неко био уписан пре четири године, а сада није. Накнадни уписи преко 300 бирача у Прешеву и Бујановцу нису урађени, а у Медвеђи за око 40 бирача јесу. Раније је била законска обавеза истицања списка бирача на згради локалне самоуправе, па је свако могао да провери упис. Сматра да се сами бирачи неће заинтересовати и помоћи локалим властима да се ажурирају спискови и да су то могли активисти, али они нису имали потребне податке. Поставио је питање зашто је сада мање транспарентности и привилегију имају странке које воде локалну самоуправу јер оне могу доћи до тих података, а остали немају довољно информација. Број чланова Националног савета Албанаца је за половину смањен, што су и раније истицали пред Министарством, и поред смањења финансирања што је био разлог незадовољства са ранијим националним саветом, сад ће национални савет бити далеко политизованији. Такође је поставио питање зашто Национални савет Албанаца још није добио привремени пословник и зашто се поставља питање где ће се држати конститутивне седнице, када се то не ради први пут и сви национални савети имају своје седиште, као и зашто нису исплаћени неки чланови бирачких одбора. У вези проблема са достављањем позива, сматра да се позиви не могу почети делити три, четири дана пре избора, већ знатно раније.

 **Вељко Одаловић** је указао на разлоге зашто је немогуће применити исти модел за састав бирачких одбора, као код парламентарних избора, имајући у виду комплексност ових избора. Поставио је питање како направити бирачки одбор на бирачким местима где има 60 листа, јер би то значило 60 чланова бирачког одбора и да ли је то могуће и реално. Сматра да ипак имамо нека решења, која треба надограђивати.

 **Иван Бошњак** је у име Министарства, одговарајући на постављена питања, истакао да су они учинили све да се овај процес спроведе ефикасно, да није било намере да се било ко доведе у неравноправан положај, да сви подаци из посебног бирачког списка уживају посебну заштиту, трудили су се да у цео процес буде укључено ЈП „Пошта Србије“ како би се обезбедило благовремено позивање, да је можда био проблем са прекратким роковима, као и да национални савети такође треба да допринесу овом процесу и да се потруде да дођу до сваког припадника националне мањине. Имајући у виду сва ова питања, истакао је да би волео да у наредном периоду сви они буду што пре отклоњени.

 **Председник Одбора** је на крају исказао велико задовољство што је Одбор на овакав начин водио разговор о овој теми. Било је и критичких тонова, али у добронамерној и отвореној дискусији. Чули смо који су то проблеми и неправилности и верује да ће и чланице и чланови Одбора бити у прилици да у сарадњи са Министарством и Републичком изборном комисијом, учествују у радној групи која би припремила нови предлог измена и допуна закона, управо на основу праксе коју смо имали у овим изборима. Поставио је питање када ће бити завршено конститусање националних савета и упознао присутне да ће се 20. и 21. у Народној скупштини одржати конференција „Грађанско заступање и политичко учешће националних и етничких мањина“. Конференцију организује Народна скупштина у сарадњи са Европским парламентом. На конференцији ће учествовати посланици Европског парламента и посланици парламената земаља кандидата и потенцијалних кандидата за чланство у ЕУ. Зато је желео да се консултује о томе кога позвати од представника националних савета, јер се не зна да ли ће се до тада сви савети конституисати, а он мисли да у том случају треба позвати представнике оних листа који су добили мандате.

 **Риза Халими** је истакао да мисли да би требао да се позове стари сазив нацоналних савета.

 **Иван Бошњак** је упознао чланове Одбора са тим да министарка сазива прву конститутивну седницу националних савета и да је с тим у вези националним саветима достављен примерак привременог пословника о раду.

 **ДРУГА ТАЧКА ДНЕВНОГ РЕДА**: Разно

 **Председник Одбора** је подсетио присутне да смо на заједничкој седници нашег одбора и Одбора за европске интеграције која је одржана 23. септембра на тему положаја и права ЛГБТ особа у Републици Србији, усвојили Закључак да се покрене процедура за доношење Декларације против насиља, говора мржње и злочина из мржње. С тим у вези оба одбора треба да одреде три представника ради формирања радне групе која би припремила текст Предлога декларације, уз учешће представника НВО које се баве питањима заштите права ЛГБТ особа. У складу са пословником председник одбора формира радну групу, па зато предлаже да се претходно на одбору договоримо о нашим представницима у радној групи. Одбор за европске интеграције нам је доставио обавештење да су они изабрали своје представнике у радној групи, а то су: Вера Пауновић, Гордана Чомић и Душица Стојковић.

 С тим у вези председник Одбора је предложио да у радној групи испред нашег одбора буду Аида Ћоровић, Владица Димитров и Мехо Омеровић. С обзиром да није било других предлога, председник Одбора је обавестио чланове Одбора да ће у складу са чланом 44. став 6. Пословника Народне скупштине донети одлуку о формирању радне групе у наведеном саставу.

 У наставку седнице, председник Одбора је обавестио чланове о даљим активностима Одбора:

 18. новембра одржаћемо седницу ван седишта како бисмо размотрили питање улоге механизама за родну равноправност на локалном нивоу и поступања надлежних органа у складу са протоколима о поступању у случајевима насиља над женама у породици и у партнерским односима. Циљ нам је да у дискусију о овој важној теми укључимо локалне механизме за родну равноправност, центре за социјални рад, полицијске управе и НВО које делују на локалном нивоу и то из следећих градова: Нови Пазар, Краљево, Крушевац, Ниш, Параћин и Врњачка Бања.

 Наредног дана обавиће се посета Центру за социјални рад Чачак и присуствоваћемо састанку са директором тог центра и сарадницима.

 20. и 21. новембра у Тирани, у организацији Европског парламента и у оквиру италијанског председавања Европском унијом, одржаће се конференција под називом „Основна права, недискриминација и заштита рањивих група, укључујући ЛГБТ.“ Због кратког рока за пријаву, већ су одређени представници Народне скупштине и то Вера Пауновић, Владица Димитров и Љиљана Несторовић, а организатор је позвао и народног посланика Срђана Драгојевића.

 25. новембра у оквиру заједничких активности са Заштитником грађана, и уз подршку Мисије ОЕБС-а у Србији, у циљу обележавања Међународног дана борбе против насиља над женама, организоваћемо седницу у форми округлог стола у Малој сали Дома Народне скупштине. На седници ће бити представљен извештај Заштитника грађана који се односи на примену посебних протокола о поступању и сарадњи у борби против насиља над женама.

 **Љиљана Малушић** је информисала чланове Одбора о њеном учешћу на Семинару о имплементацији пресуда Европског суда за људска права, који се одржао у у Мадриду, 31. октобра 2014. године. Она је истакла да је као заменица председника Одбора учествовала на наведеном семинару, у организацији Парламента Шпаније и Парламентарне скупштине Савета Европе. Семинар је отворила Ан Брасер, председница Парламентарне скупштине Савета Европе, која је истакла значај Конвенције за заштиту људских права и основних слобода и неопходност да потписнице гарантују њено поштовање и примену. Уколико се Конвенција не примењује, то прети да уруши цео систем заштите људских права и зато је потребно укључивање свих институција у надгледање спровођења пресуда Европског суда за људска права. Савет Европе има најразвијенији међународни систем заштите људских права, али је квалитет имплементације пресуда опао у последњем периоду без обзира што су пресуде обавезујуће. Улога парламента је у том смислу тројака: 1) промовисање заштите људских права; 2) усвајање легислативе којом се гарантује заштита људских права и 3) надгледање имплементације пресуда ЕСЉП. Тема другог дела је била „Улога националних парламената у имплементацији Европске конвенције о људским правима“.

 Она је истакла да као учесник Семинара сматра да је исти био веома користан због могућности да се учесници упознају са значајем парламентарне контроле имплементације пресуда Суда на националном нивоу и примерима добре праксе ефикасне парламентарне контроле. На Семинару је представљена могућност да се делегације националних парламената обрате Европском суду за људска права у Стразбуру ради организовања састанка на коме би се представници националних парламената консултовали са представницима Суда о конкретном начину успостављања механизма у парламенту, ради праћења примене пресуда Суда. На крају предлаже да се на Одбору размотри питање успостављања механизма парламентарне контроле извршавања пресуда Европског суда за људска права у случају Србије и по потреби обаве консултације са Европским судом за људска права. Такође је нагласила да се Србија сада налази у бољем положају када је реч о поступцима који се воде против Србије него што је то био случај пре пар година.

 **Председник Одбора** се сагласио с овом иницијативом и нагласио да постоји могућност да конституишемо пододбор који би се бавио овим питањима, о чему треба претходно да обавимо неопходне консултације, као и да је ово питање нарочито важно са аспекта отварања преговора поглављима 23 и 24 са Европском унијом.

Седница је закључена у 14.15 часова.

 **СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**